Document ID: /roh_data/filtered/fineweb-2-filterrobots_roh.jsonl.gz/13530

Examens prof. federals ed examens prof. superiurs
Ils examens professiunals federals ed ils examens professiunals superiurs sa drizzan a persunas cun experientschas professiunalas da plirs onns che vulan approfundar lur enconuschientschas u che vulan sa preparar per ina funcziun directiva. Tut en tut vegnan purschids circa 410 examens professiunals federals ed examens professiunals superiurs renconuschids. La part la pli gronda pertutga dentant in dumber limità da professiuns. Ils examens professiunals federals superiurs – en il champ artisanal-industrial numnads tradiziunalmain er examens da maister – fan pli grondas pretensiuns ch'ils examens professiunals.
La Confederaziun – tras il Secretariat da stadi per furmaziun, retschertga ed innovaziun (SEFRI) – renconuscha ils urdens d'examen che vegnan elavurads da las organisaziuns dal mund da lavur (OdML). In urden d'examen regla las cundiziuns d'admissiun per ils singuls examens, il profil professiunal, las cumpetenzas che duain vegnir cuntanschidas, la procedura da qualificaziun sco er il titel correspundent protegì tras la lescha. Entaifer ina branscha approvescha la Confederaziun per ina direcziun specifica mintgamai mo in examen professiunal federal e mo in examen professiunal superiur. Curs preparatorics per ils examens professiunals federals e per ils examens professiunals superiurs n'èn betg reglamentads e n'èn er betg obligatorics. Las organisaziuns dal mund da lavur (OdML) organiseschan ina u duas giadas per onn ils examens ch'èn reglamentads sin plaun federal. Acquistads vegnan titels ch'èn renconuschids sin plaun federal.
Cundiziuns da recepziun
Als examens professiunals federals vegn per regla admess tgi che ha absolvì almain ina furmaziun fundamentala professiunala da 3 u da 4 onns e tgi che po cumprovar ina pratica professiunala da plirs onns. Il medem vala per ils examens professiunals federals superiurs. Mintgatant sto dentant vegnir fatg ordavant in examen professiunal. Las cundiziuns d'admissiun èn descrittas en ils differents urdens d'examen.
Organisaziun da la scolaziun e clusiun
Las preparaziuns per ils examens n'èn betg reglamentadas. Per regla frequentan las candidatas ed ils candidats curs preparatorics che vegnan purschids d'instituziuns da furmaziun publicas u privatas e da las organisaziuns dal mund da lavur (OdML). Perquai ch'ils curs n'èn betg reglamentads dal stadi na suttastattan els betg ad ina surveglianza statala. Ils cuntegns ed il program sa drizzan tenor las prescripziuns dals urdens d'examen. Ils curs vegnan absolvids en moda cumplementara a la professiun e duran 3 fin 4 semesters. La preparaziun po er avair lieu en moda autodidactica.
Ils examens professiunals federals serran cun in certificat professiunal federal. Al titel da la designaziun professiunala vegn agiuntà il supplement «cun certificat professiunal federal» (p.ex. informaticra/informaticher cun certificat professiunal federal). Ils examens professiunals federals superiurs serran cun in diplom ch'è renconuschì sin plaun federal. A la designaziun professiunala vegn agiuntà il supplement «diplomada» u «diplomà» (p.ex. designra-graficra diplomada) u «cun diplom federal» (p.ex. tecnolog da victualias cun diplom federal) u «maistra» / «maister» (p.ex. maistra ortulana). La Conferenza da las recturas e dals recturs da las scolas autas spezialisadas da la Svizra (CoSSAS) ha relaschà recumandaziuns per l'admissiun d'absolventas e d'absolvents da la furmaziun professiunala superiura a studis da bachelor da scolas autas spezialisadas.